[ความประทับใจ / บรรยากาศ / บริการ]
อย่าให้บรรยากาศบ้านไม้ร่มรื่นหลอกคุณได้ เพราะที่นี่คือ Heaven of Drinkers ชนิดที่ลิสต์เมนูเป็นเล่มเลยสำหรับสารพัดเครื่องดื่มตั้งแต่ Spirits / Wine / Mocktails / Cocktails แล้วก็มี Happy Hours ทั้งวัน ย้ำว่าทั้งวันนะครับ (เบียร์ขวด ดราฟท์เบียร์ ดราฟท์ไซเดอร์ และ House Wine/Spirits) ตั้งแต่เปิดร้านถึง 4 ทุ่มสำหรับวันจันทร์ อังคาร ส่วนที่วันอื่นได้ถึง 2 ทุ่ม ครับ ฝรั่งนั่งกันเต็มร้านเลย ถ้าถามความประทับใจส่วนตัว ก็คือ บรรยากาศบางมุมที่เหมือนไปทานร้านแถบทะเลแคริบเบียน มันมีความเป็นคิวบากับเม็กซิโกอยู่หลายที่เลยตั้งแต่การตกแต่งร้านไปจนถึงเมนูอาหารฝรั่งไปจนถึง tapas รวมถึงรสชาติของอาหารซึ่งค่อนข้างแปลกใหม่ เหมาะสำหรับเปลี่ยนบรรยากาศไปสังสรรค์กับเพื่อนช่วงสุดสัปดาห์ครับ

[เกร็ดเล็กๆ น้อยๆ ของร้านนี้]
แรงบันดาลใจของร้านนี้มาจาก Earnest Hemmingway ซึ่งเป็นชายผู้เคยได้รับรางวัล Pulitzer เมื่อปี 1952 และรางวัลโนเบล สาขาวรรณกรรม ในปี 1954 แต่นอกจากรางวัลที่ได้รับแล้ว เขายังมีอีกมุมหนึ่งที่น่าสนใจ คือ เป็นนักสำรวจและนักผจญภัย และที่สำคัญคือเป็นนักดื่มตัวยง ที่ท่องไปทั่วโลกเพื่อทดลองดื่มอะไรก็ตามที่เรียกได้ว่าเป็นชั้นยอดของประเทศนั้นๆ จนกลายเป็นแรงบันดาลใจของบาร์เทนเดอร์ และผู้ที่รักการดื่มทั้งหลายทั่วโลกครับ

[ราคา / ความคุ้มค่า]
ราคารวมวันนี้ 1011 ไม่มี Service Charge แต่คิด VAT ถ้า Check-in ใน Facebook จะได้ส่วนลด 5% ของอาหารและเครื่องดื่มครับ ก็จะตกคนละประมาณ 500 บาทนิดๆ ก็ถือว่าราคาแรงพอสมควร เพราะราคาต่อจานค่อนข้างสูง เพราะอาหารจานหลักราคาประมาณ 250 ขึ้นทั้งนั้นเลย ส่วนรสชาติถือว่าดี แต่อาจจะมีเลี่ยนบางตามสไตล์อาหารฝรั่งครับ น่าจะเหมาะสำหรับมาดริ้งค์แล้วสั่ง tapas มากกว่า

[ที่ตั้งร้าน]
อยู่บนถนนสุขุมวิท ประมาณซอยสุขุมวิท 14 อยู่ตรงข้ามห้าง Terminal 21 พอดี มาสะดวกสุดคือมารถไฟฟ้าแล้วเดินลงมาที่ถนนก็จะเจอร้านเลย

[เมนูที่สั่ง]
- Caesar Salad [245+] อร่อยครับชอบเลย ผักกาด Romaine สดดี ขนมปัง crouton กรอบๆ หอมเนยอ่อนๆ เบคอนใส่มาพอประมาณ ไม่ล้นเกินไป กรอบใช้ได้ แล้วก็ที่ชอบคือน้ำสลัดของร้านที่ทำออกมาได้กลมกล่อม เค็มๆ มันๆ ตามแบบต้นฉบับดีครับ ปล. เพิ่มไก่ย่างได้ แต่ต้องเพิ่มอีก 85 บาท ครับ

- Lobster Linguini [375+] รสชาติดีครับ ลวกเส้นได้ดี  ส่วน Rock Lobster ฝันค้างว่าจะได้เป็นตัว ฮ่าๆ แต่มาเป็นชิ้น ไม่เป็นไรครับ ก็นุ่มเด้งเต็มคำดี ตอนนี้จะเริ่มรู้สึกได้ว่าเครื่องปรุงออกไปทางเม็กซิกันมากขึ้นเพราะจะใส่พริกหวาน หญ้าฝรั่นที่เป็นเครื่องเทศๆ มากขึ้น แต่โดยรวมซอสรสชาติกลมกล่อมใช้ได้อยู่ครับ

- Half Chicken [340+] เป็นไก่ย่างที่ทำออกมาได้อร่อยเลยครับ เนื้อนุ่ม juicy ดีมาก หนังไก่ด้านนอกกรอบ crispy เนื้อไก่ก็จะหมักซอสเครื่องเทศแนวกระเทียมกับมะนาวที่ออกแนวเม็กซิกันนิดนึง (Garlic-lime Mojo) เวลาทานจะได้กลิ่นหอมอ่อนๆ ขนาดค่อนข้างใหญ่และอิ่มทีเดียวครับสำหรับจานนี้